Source: https://podpora.financnasprava.sk/167287-Platenie-preddavkov-na-DPFO-v-obdob%C3%AD-pand%C3%A9mie
Timestamp: 2020-08-11 22:49:10+00:00

Document:
Platenie preddavkov na DPFO v období pandémie
Úvod > Daň z príjmov > Daň z príjmov fyzickej osoby > Platenie preddavkov > Platenie preddavkov na DPFO v období pandémie
Platenie preddavkov na DPFO upravuje § 34 zákona o dani z príjmov, pričom fyzická osoba platí preddavky na DPFO v priebehu preddavkového obdobia, ktorým je obdobie od prvého dňa nasledujúceho po uplynutí lehoty na podanie daňového priznania k dani z príjmov fyzickej osoby za predchádzajúce zdaňovacie obdobie do posledného dňa lehoty na podanie daňového priznania k DPFO v nasledujúcom zdaňovacom období.
Podľa § 21 ods. 1 zákona č. 67/2020 Z. z. bola určená nová lehota na podanie daňového priznania k dani z príjmov za rok 2019, ktorou je koniec kalendárneho mesiaca nasledujúceho po skončení obdobia pandémie, v dôsledku čoho dochádza v roku 2020 k posunutiu začiatku nového preddavkového obdobia. Z uvedeného vyplýva, že do konca lehoty na podanie daňového priznania za rok 2019, platí fyzická osoba preddavky na DPFO z poslednej známej daňovej povinnosti vypočítanej z údajov uvedených v daňovom priznaní za rok 2018.
Daňovník pri platení preddavkov na DPFO v období pandémie postupuje
- podľa § 34 zákona o dani z príjmov alebo
- podľa § 24a zákona č. 67/2020 Z. z. alebo
- alebo podľa nariadenia vlády SR č. 104/2020 Z. z.
Platenie preddavkov na DPFO podľa § 24a zákona č. 67/2020
Podľa § 24a ods. 1 zákona č. 67/2020 Z. z. preddavky na DPFO za obdobie, za ktoré má daňovník povinnosť platiť preddavky na DPFO vypočítané podľa § 34 zákona o dani z príjmov a splatné počas obdobia pandémie, sa neplatia za obdobie bezprostredne nasledujúce po období, v ktorom daňovníkovi poklesli tržby najmenej o 40 % v porovnaní s rovnakým obdobím predchádzajúceho kalendárneho roka. Preddavky na DPFO podľa tohto ustanovenia daňovník neplatí za predpokladu, že najneskôr 15 dní pred uplynutím lehoty splatnosti preddavku na DPFO podľa § 34 zákona o dani z príjmov predloží príslušnému správcovi dane vyhlásenie o tom, že spĺňa podmienku ustanoveného poklesu tržieb. Lehotu na podanie tohto vyhlásenia nie je možné odpustiť.
Neplatenie preddavkov na DPFO na základe podaného vyhlásenia sa prvýkrát uplatní na preddavky na daň z príjmov splatné v mesiaci máj 2020. Daňovník, ktorý je platiteľom mesačným preddavkov na DPFO, nebude platiť preddavky napríklad za mesiac máj 2020, ktoré sú splatné do konca mája 2020, ak jeho tržby dosiahnuté za apríl 2020 poklesli najmenej o 40 % v porovnaní s tržbami za apríl 2019 a napríklad za II. štvrťrok 2020, ktoré sú splatné do konca júna 2020, ak jeho tržby za I. štvrťrok 2020 poklesli najmenej o 40 % v porovnaní s tržbami za I. štvrťrok 2019.
Preddavky na DPFO, ktoré mali byť v tomto období zaplatené, sa po skončení obdobia pandémie doplácať nebudú.
Podľa § 24a ods. 2 zákona 67/2020 Z. z. je možné využiť inštitút neplatenia preddavkov na daň na základe podaného vyhlásenia o ustanovenom poklese tržieb aj u daňovníka, ktorému správca dane určil rozhodnutím platenie preddavkov inak podľa § 34 ods. 4 zákona o dani z príjmov. Ak by sa následne zistilo, že nedošlo k poklesu tržieb najmenej o 40 % tak ako to deklaroval daňovník v podanom vyhlásení, znamenalo by to, že daňovník mal povinnosť platiť preddavky na DPFO vo výške podľa § 34 zákona o dani z príjmov, a nie podľa rozhodnutia správcu dane podľa § 34 ods. 4 zákona o dani z príjmov.
Pojem tržba na účely § 24a ods. 1 zákona č. 67/2020 Z. z. je vymedzený v § 24a ods. 3 cit. zákona. V zmysle predmetného ustanovenia sa u daňovníka, ktorý je fyzickou osobou, tržbou na účely neplatenia preddavkov na DPFO počas obdobia pandémie rozumejú
a) výnosy podľa § 2 ods. 15 zákona č. 431/2002 Z. z. v znení zákona č. 333/2014 Z. z. u daňovníka účtujúceho v sústave podvojného účtovníctva,
b) príjmy z predaja výrobkov, tovarov a služieb po odpočítaní zliav u daňovníka účtujúceho v sústave jednoduchého účtovníctva, u daňovníka, ktorý vedie daňovú evidenciu podľa § 6 ods. 11 ZDP a u daňovníka, ktorý uplatňuje výdavky percentom z príjmov a vedie evidenciu podľa § 6 ods. 10 ZDP.
Som fyzická osoba a z podaného daňového priznania za rok 2018 som platil mesačné preddavky na daň z príjmov vo výške 1 500 eur. Som povinný preddavok v tejto výške zaplatiť aj za máj 2020, ak do konca mája 2020 nepodám daňové priznanie za rok 2019?
V takomto prípade máte povinnosť platiť preddavok splatný k 31.5.2020 vo výške vyplývajúcej z daňového priznania za rok 2018, t .j. vo výške 1 500 eur. Tento preddavok splatný k 31.5.2020 nie ste povinný zaplatiť iba v prípade, ak najneskôr do 18. mája 2020 predložíte príslušnému správcovi dane vyhlásenie o tom, že Vaše tržby za mesiac apríl 2020 poklesli v porovnaní z tržbami za apríl 2019 najmenej o 40 %. Zmeškanie lehoty na podanie tohto vyhlásenia nie je možné odpustiť.
Som fyzická osoba a z podaného daňového priznania za rok 2018 som platil štvrťročné preddavky na daň z príjmov vo výške 1 600 eur. Som povinný platiť preddavok v tejto výške aj za druhý štvrťrok 2020 splatný k 30.6.2020, ak do 30.6.2020 nepodám daňové priznanie k DPFO za rok 2019?
V takomto prípade máte povinnosť platiť štvrťročný preddavok splatný k 30.6.2020 vo výške vyplývajúcej z daňového priznania za rok 2018, t .j. vo výške 1 600 eur. Tento štvrťročný preddavok splatný k 30.6.2020 nie ste povinný platiť len v prípade, ak najneskôr do 16.6.2020 predložíte príslušnému správcovi dane vyhlásenie o tom, že Vaše tržby za I. štvrťrok 2020 poklesli v porovnaní s tržbami za I. štvrťrok 2019 najmenej o 40 %. Zmeškanie lehoty na podanie tohto vyhlásenia nie je možné odpustiť.
Som fyzická osoba a správca dane mi na základe žiadosti rozhodnutím o platení preddavkov inak stanovil platenie preddavkov na daň na mesiace apríl, máj a jún 2020 v sume 200 eur mesačne (z daňovej povinnosti za rok 2018 mi vznikla povinnosť platiť mesačné preddavky vo výške 900 eur). Do konca mája 2020 nepodám daňové priznanie k DPFO za rok 2019. Počas obdobia pandémie moje tržby za mesiac apríl 2020 poklesli oproti aprílu 2019 o viac ako 50 %. Vzťahuje sa aj na mňa možnosť neplatiť preddavok na daň za mesiac máj 2020?
Mesačný preddavok na daň z príjmov fyzickej osoby za máj 2020 nie ste povinný zaplatiť, ak v lehote do 18. mája 2020 predložíte správcovi dane vyhlásenie o tom, že Vaše tržby za apríl 2020 poklesli najmenej o 40 % v porovnaní s tržbami za apríl 2019.
Ak by správca dane dodatočne zistil, že neboli splnené podmienky na neplatenie preddavkov na daň z príjmov za mesiac máj 2020, t. j. nedošlo k poklesu tržieb najmenej o 40 %, vzťahovala by sa na Vás povinnosť platenia preddavkov na mesiac máj 2020 vo výške vyčíslenej na základe podaného daňového priznania za rok 2018, t. j. vo výške 900 eur.
Som fyzická osoba podnikateľ, čo mám považovať za tržby pre účely splnenia podmienky pre neplatenie preddavkov na daň z príjmov FO splatných v období pandémie?
Tržbami sa na účely splnenia podmienky pre neplatenie preddavkov na daň z príjmov u daňovníka fyzickej osoby, ktorá účtuje v sústave jednoduchého účtovníctva, alebo vedie daňovú evidenciu podľa § 6 ods. 11 zákona, resp. evidenciu podľa § 6 ods. 10 zákona, rozumejú príjmy z predaja výrobkov, tovarov a služieb po odpočítaní zliav dosiahnuté v posudzovanom období.
Som živnostník účtujúci v sústave jednoduchého účtovníctva, od začiatku roku 2019 dosahujem aj príjmy z prenájmu časti výrobnej haly, ktorú mám zahrnutú v obchodnom majetku (nejde o prenájom na základe živnostenského oprávnenia). Je možné príjem z prenájmu haly považovať za tržbu podľa § 24a ods. 3 písm. b) zákona č. 67/2020?
Áno. Príjem z prenájmu časti haly sa ako príjem z nakladania s obchodným majetkom živnostníka považuje za príjem zo živnosti podľa § 6 ods. 1b) zákona, ktorý je možné považovať za príjem z pravidelnej činnosti daňovníka, a z tohto dôvodu sa považuje za tržbu z predaja služby podľa § 24a ods. 3 písm. b) zákona č. 67/2020 Z. z. pre účely splnenia podmienky pre neplatenie preddavkov na daň z príjmov FO splatných v období pandémie.
Som živnostník (stolár) a v apríli 2020 som predal osobný automobil, ktorý som mal zaradený v obchodnom majetku. Započítava sa tento príjem z predaja osobného automobilu do úhrnu tržieb pre účely posúdenia poklesu tržieb pre neplatenie preddavkov na daň z príjmov FO?
Nie. Tento príjem sa do úhrnu tržieb pre účely posúdenia poklesu tržieb na účely neplatenia preddavkov na daň z príjmov nezapočítava, aj napriek tomu, že ide o zdaniteľný príjem z podnikania.
Na základe živnostenského oprávnenia poskytujem ubytovanie služby. Považuje sa príjem za poskytnuté ubytovacie služby za tržbu podľa § 24a ods. 3 písm. b) zákona č. 67/2020 Z. z.?
Áno. Príjem za poskytnuté ubytovacie služby poskytované na základe živnostenského oprávnenia je tržbou z predaja služieb podľa § 24a ods. 3 písm. b) zákona č. 67/2020 Z. z. pre účely splnenia podmienky pre neplatenie preddavkov na daň z príjmov FO splatných v období pandémie.
Prenajímam nehnuteľnosť a dosahujem iba príjmy z prenájmu nehnuteľnosti podľa § 6 ods. 3 zákona o dani z príjmov. Z daňového priznania za rok 2018 mi vznikla povinnosť platiť mesačné preddavky na daň, pričom daňové priznanie k DPFO za rok 2019 som ešte nepodal. Vzťahuje sa aj na mňa možnosť neplatiť preddavok za máj 2020, ak moje príjmy z prenájmu za apríl 2020 poklesli o viac ako 40 % v porovnaní z príjmami z prenájmu dosiahnutými za apríl 2019?
Áno, vzťahuje. Ak v lehote do 18.5.2020 predložíte príslušnému správcovi dane vyhlásenie o tom, že Vaše tržby za mesiac apríl 2020 poklesli v porovnaní z tržbami za apríl 2019, nemusíte preddavok za mesiac máj 2020 zaplatiť. Príjem z prenájmu nehnuteľnosti podľa § 6 ods. 3 zákona o dani z príjmov sa považuje za tržbu pre účely splnenia podmienky pre neplatenie preddavkov na daň z príjmov FO splatných v období pandémie.
Bude fyzická osoba, ktorá nebude platiť preddavky splatné počas obdobia pandémie z dôvodu poklesu tržieb, povinná doplatiť tieto preddavky po skončení pandémie?
Nie, preddavky na daň z príjmov, ktoré mali byť v tomto období zaplatené sa nebudú doplácať po skončení pandémie. Daňovník si daňovú povinnosť vysporiada až pri podaní daňového priznania za zdaňovacie obdobie 2020.
Platenie preddavkov na DPFO podľa nariadenia vlády SR č. 104/2020 Z. z.
Podľa § 1 ods. 1 nariadenia vlády SR č. 104/2020 Z. z. daňovník, ktorý nepodá vyhlásenie podľa § 24a zákona č. 67/2020 Z. z. do lehoty na podanie daňového priznania k dani z príjmov podľa § 21 zákona č. 67/2020 Z. z. platí preddavky na daň z príjmov vypočítané podľa daňového priznania k dani z príjmov podaného v období od 01.01.2020 do skončenia obdobia pandémie podľa § 2 ods. 1 zákona č. 67/2020 Z. z., ak sú splnené tieto podmienky:
a) posledný deň lehoty na podanie daňového priznania uplynie počas obdobia pandémie a
Podľa § 1 ods. 2 nariadenia vlády SR č. 104/2020 Z. z. postup podľa § 1 ods. 1 cit. nariadenia vlády sa neuplatňuje na preddavky na daň z príjmov, ktoré daňovník platí na základe rozhodnutia správcu dane o platení preddavkov inak.
Z uvedeného vyplýva, že ak už daňovník (ak nepodal oznámenie o predĺžení lehoty na podanie daňového priznania za rok 2019), podal daňové priznanie k DPFO za rok 2019 napríklad do 31.3.2020 alebo ho podá v období pandémie a výška preddavkov na DPFO určená podľa poslednej známej daňovej povinnosti vypočítanej z údajov uvedených v daňovom priznaní k DPFO za rok 2019 spôsobom podľa § 34 v znení účinnom od 01.01.2020 je nižšia, ako výška preddavkov na DPFO určená na základe poslednej známej daňovej povinnosti vypočítanej z údajov uvedených v daňovom priznaní k DPFO za rok 2018, od prvého dňa nasledujúceho po skončení kalendárneho mesiaca, v ktorom podal daňové priznania k DPFO za rok 2019 do skončenia pandémie platí preddavky v tejto nižšej sume.
Ak výška preddavkov na DPFO určená podľa poslednej známej daňovej povinnosti vypočítanej z údajov uvedených v podanom daňovom priznaní k DPFO za rok 2019 podanom počas pandémie je vyššia, ako výška preddavkov na DPFO určená na základe poslednej známej daňovej povinnosti vypočítanej z údajov uvedených v daňovom priznaní k DPFO za rok 2018, daňovník pri platení preddavkov na DPFO nepostupuje podľa nariadenia vlády SR č. 104/2020 Z. z., ale do uplynutia lehoty na podanie daňového priznania k DPFO podľa § 21 ods. 1 zákona č. 67/2020 Z.z. ( do skončenia preddavkového obdobia, ktoré začalo v roku 2019) platí preddavky z poslednej známej daňovej povinnosti vypočítanej z DPFO za rok 2018.
Som fyzická osoba a z podaného daňového priznania za rok 2018 mi vznikla povinnosť platiť štvrťročné preddavky na daň. Nepodal som oznámenie o predĺžení lehoty na podanie daňového priznania za rok 2019. Z daňového priznania k DPFO za rok 2019 podaného v marci 2020 mi už nevznikla povinnosť platiť preddavky na daň (výpočet podľa § 34 v znení účinnom od 1.1.2020). Som povinný zaplatiť II. štvrťročný preddavok splatný 30. júna 2020?
Nie, II. štvrťročný preddavok splatný 30. júna 2020 nie ste povinný zaplatiť, nakoľko z podaného daňového priznania za rok 2019 Vám nevznikla povinnosť platiť preddavky.
Som fyzická osoba a z podaného daňového priznania za rok 2018 mi vznikla povinnosť platiť štvrťročné preddavky vo výške 2 500 eur. Nepodal som oznámenie o predĺžení lehoty na podanie daňového priznania za rok 2019. Z daňového priznania k DPFO za rok 2019 podaného v marci 2020 mi vznikla povinnosť platiť štvrťročné preddavky na daň vo výške 1 950 eur (výpočet podľa § 34 v znení účinnom od 1.1.2020). V akej výške mám platiť preddavky, ak pandémia skončí napríklad v júli 2020?
Do konca marca 2020 ste mali zaplatiť preddavok na daň vo výške vypočítanej z daňového priznania za rok 2018, t. j. vo výške 2 500 eur.
Od 1.4.2020 platíte preddavky na daň vo výške vypočítanej z daňového priznania za rok 2019 (výpočet podľa § 34 v znení účinnom od 1.1.2020) nasledovne:
- do konca júna 2020 štvrťročný preddavok na daň vo výške 1 950 eur,
- do konca septembra 2020 štvrťročný preddavok na daň vo výške 1 950 eur,
- do konca decembra 2020 štvrťročný preddavok na daň vo výške 1 950 eur.
- do konca marca 2021 štvrťročný preddavok na daň vo výške 1 950 eur.
Ak však Vaše tržby za I. štvrťrok 2020 poklesli v porovnaní s tržbami za I. štvrťrok 2019 najmenej o 40 %, preddavok za II. štvrťrok splatný do konca júna 2020 nemusíte zaplatiť, ak podáte do 16. júna 2020 príslušnému správcovi dane vyhlásenie o poklese tržieb.
Som fyzická osoba a z podaného daňového priznania za rok 2018 mi vznikla povinnosť platiť štvrťročné preddavky vo výške 2 000 eur. Nepodal som oznámenie o predĺžení lehoty na podanie daňového priznania za rok 2019. Z daňového priznania za rok 2019 podaného v apríli 2020 mi vznikla povinnosť platiť štvrťročné preddavky na daň vo výške 1 600 eur (výpočet podľa § 34 v znení účinnom od 1.1.2020). V akej výške som povinný zaplatiť II. štvrťročný preddavok splatný 30. júna 2020?
Nakoľko Vám z podaného daňového priznania za rok 2019 vznikla povinnosť platiť preddavky na daň v nižšej sume ako boli preddavky z daňovej povinnosti roku 2018, máte povinnosť zaplatiť II. štvrťročný preddavok splatný 30. júna 2020 v tejto nižšej sume, teda vo výške 1 600 eur. Ak však Vaše tržby za I. štvrťrok 2020 poklesli v porovnaní s tržbami za I. štvrťrok 2019 najmenej o 40 %, nemusíte tento preddavok zaplatiť, ak podáte do 16. júna 2020 príslušnému správcovi dane vyhlásenie o poklese tržieb.
Som fyzická osoba a z podaného daňového priznania za rok 2018 mi nevznikla povinnosť platiť preddavky na daň. Nepodal som oznámenie o predĺžení lehoty na podanie daňového priznania za rok 2019. Z daňového priznania za rok 2019 podaného v marci 2020 mi vznikla povinnosť platiť štvrťročné preddavky na daň vo výške 1 850 eur (výpočet podľa § 34 v znení účinnom od 1.1.2020). Som povinný tento štvrťročný preddavok zaplatiť už k 30. júnu 2020?
Nie, nie ste povinný tento štvrťročný preddavok splatný 30. júna 2020 zaplatiť, nakoľko do konca preddavkového obdobia, ktoré začalo v roku 2019, nie ste povinný platiť preddavky na daň (preddavky na daň z daňového priznania za rok 2019 sú vyššie ako preddavky na daň z podaného daňového priznania za rok 2018). Preddavkové obdobie začaté v roku 2019 bude trvať až do lehoty na podanie daňového priznania za rok 2019, t. j. do konca kalendárneho mesiaca nasledujúceho po skončení obdobia pandémie. Ak koniec pandémie vyhlási vláda SR napr. v júli 2020, do konca augusta 2020 nemáte povinnosť platiť preddavky na daň z príjmov, nakoľko do tejto lehoty pri platení preddavkov na daň vychádzate z daňového priznania za rok 2018. Štvrťročné preddavky vypočítané z daňového priznania za rok 2019 vo výške 1 850 eur začnete platiť v novom preddavkovom období, ktoré začína od 1.septembra 2019, t. j. počnúc platbou III. štvrťročného preddavku za rok 2020, t .j. do konca septembra 2020.
Som fyzická osoba a z podaného daňového priznania za rok 2018 mi vznikla povinnosť platiť štvrťročné preddavky vo výške 2 500 eur. Nepodal som oznámenie o predĺžení lehoty na podanie daňového priznania za rok 2019. Z daňového priznania za rok 2019 podaného v apríli 2020 mi vznikla povinnosť platiť štvrťročné preddavky na daň vo výške 1 750 eur. V máji 2020 som podal opravné daňové priznanie za rok 2019, z ktorého mi vznikla povinnosť platiť štvrťročné preddavky vo výške 2 000 eur. V akej výške som povinný zaplatiť II. štvrťročný preddavok splatný 30. júna 2020?
Nakoľko Vám z podaného opravného daňového priznania za rok 2019 vznikla povinnosť platiť preddavky na daň v nižšej sume ak boli preddavky z daňovej povinnosti roku 2018, máte povinnosť zaplatiť štvrťročný preddavok splatný k 30. júnu 2020 v tejto nižšej sume, teda vo výške 2 000 eur. Ak však Vaše tržby za I. štvrťrok 2020 poklesli v porovnaní s tržbami za I. štvrťrok 2019 najmenej o 40 %, nemusíte tento preddavok zaplatiť, ak podáte do 16. júna 2020 príslušnému správcovi dane vyhlásenie o poklese tržieb.
Prenajímam nehnuteľnosť a dosahujem iba príjmy z prenájmu nehnuteľnosti podľa § 6 ods. 3 zákona o dani z príjmov. Z daňového priznania za rok 2018 mi vznikla povinnosť platiť štvrťročné preddavky na daň. Nepodal som oznámenie o predĺžení lehoty na podanie daňového priznania za rok 2019. Z daňového priznania za rok 2019 podaného v marci 2020 mi už nevznikla povinnosť platiť preddavky na daň (výpočet podľa § 34 v znení účinnom od 1.1.2020). Som povinný zaplatiť II. štvrťročný preddavok splatný 30. júna 2020?
Nie, preddavok splatný k 30. júnu 2020 nie ste povinný zaplatiť, nakoľko z podaného daňového priznania za rok 2019 Vám nevznikla povinnosť platiť preddavky.
Som fyzická osoba a z podaného daňového priznania za rok 2018 mi vznikla povinnosť platiť mesačné preddavky vo výške 2 000 eur, pričom preddavok splatný k 31.3.2020 som v riadnej lehote aj zaplatil. Nepodal som oznámenie o predĺžení lehoty na podanie daňového priznania za rok 2019. Z daňového priznania za rok 2019 podaného do konca marca 2020 mi vznikla povinnosť platiť mesačné preddavky na daň vo výške 1 400 eur. Môžem požiadať o vrátenie rozdielu na preddavkov vo výške 1 800 eur (3*600), a v akej lehote mi ho správca dane vráti?
Rozdiel v zaplatených preddavkoch na DPFO vo výške 1 800 eur sa použije na budúce preddavky na DPFO alebo ich na žiadosť daňovníka správca dane vráti. Ak podáte žiadosť o vrátenie rozdielu na preddavkoch napríklad v máji 2020, správca dane rozdiel v zaplatených preddavkoch na DPFO vráti v lehote do 30 dní odo dňa podania žiadosti, pričom pri vrátení rozdielu v zaplatených preddavkoch na DPFO sa uplatní postup podľa § 79 daňového poriadku.
Prenajímam nehnuteľnosť a dosahujem iba príjmy z prenájmu nehnuteľnosti podľa § 6 ods. 3 zákona o dani z príjmov. Z daňového priznania za rok 2018 mi vznikla povinnosť platiť štvrťročné preddavky na daň vo výške 1 500 eur, pričom preddavok splatný k 31.3.2020 som v riadnej lehote aj zaplatil. Nepodal som oznámenie o predĺžení lehoty na podanie daňového priznania za rok 2019. Z daňového priznania za rok 2019 podaného v máji 2020 mi už nevznikla povinnosť platiť preddavky na daň (výpočet podľa § 34 v znení účinnom od 1.1.2020). Môžem požiadať o vrátenie zaplateného preddavku vo výške 1 500 eur, a v akej lehote mi ho správca dane vráti?
Áno, môžete požiadať o vrátenie zaplateného preddavku. Ak podáte žiadosť o vrátenie preddavku napríklad v júni 2020, správca dane Vám tento preddavok vo výške 1 500 eur vráti v lehote do 30 dní od podania žiadosti, pričom pri vrátení rozdielu zaplatených preddavkoch na DPFO sa uplatní postup podľa § 79 daňového poriadku.
Som fyzická osoba a na základe oznámenia podaného v lehote do 31.3.2020 som si predĺžil lehotu na podanie daňového priznania k DPFO za rok 2019 do 30.6.2020. Daňové priznanie za rok 2019 som napriek tomu podal 30.3.2020. Z podaného daňového priznania za rok 2018 mi vznikla povinnosť platiť štvrťročné preddavky vo výške 900 eur, pričom preddavok splatný k 31.3.2020 k 30.6.2020 som v riadnej lehote aj zaplatil (900+900). Z daňového priznania k DPFO za rok 2019 mi už nevznikla povinnosť platiť preddavky na daň (výpočet podľa § 34 v znení účinnom od 1.1.2020). Môžem požiadať o vrátenie zaplatených preddavkov vo výške 1 800 eur a v akej lehote mi ho daňový úrad vráti?
Áno, môžete požiadať o vrátenie zaplatených preddavkov k 31.3.2020 a k 30.6.2020. Nakoľko máte predĺženú lehotu na podanie daňového priznania za rok 2019 do 30.6.2020, správca dane rozdiel na preddavok vráti až po uplynutí predĺženej lehoty na podanie daňového priznania, tzn. až po 30.6.2020, pričom pri vrátení rozdielu v zaplatených preddavkoch na DPFO sa uplatní postup podľa § 79 daňového poriadku.

References: § 34
 § 21
 § 34
 § 24
 § 24
 § 24
 § 34
 § 34
 § 24
 § 34
 § 34
 § 34
 § 24
 § 24
 § 2
 § 6
 § 6
 § 6
 § 6
 § 24
 § 6
 § 24
 § 24
 § 24
 § 6
 § 6
 § 1
 § 24
 § 21
 § 2
 § 1
 § 1
 § 34
 § 21
 § 34
 § 34
 § 34
 § 34
 § 34
 § 6
 § 34
 § 79
 § 6
 § 34
 § 79
 § 34
 § 79